ועדת החינוך, התרבות והספורט, כנסת 17, פרוטוקול מספר 502, 2008-08-12 12:00

מיכאל מלכיאור: שלום לכולם, אני מתכבד לפתוח את הישיבה.

מיכאל מלכיאור: אנחנו מקיימים את הישיבה הזאת משום שאנחנו מתקרבים לפתיחת שנת הלימודים ומבקשים לדעת היכן הדברים עומדים, גם מתוקף האחריות שלנו להשכלה הגבוהה בישראל.

מיכאל מלכיאור: מאז הישיבה הקודמת עברו שבועיים ואנחנו במבוכה גדולה.

מיכאל מלכיאור: אני מקווה שאתם סידרתם כבר את הכל ותוכלו להתיר את הספקות ולהפריח את העננים.

מיכאל מלכיאור: התחייבתי שעל אף הפגרה אנחנו נשב פה, נשב ונשב, נדרוש ונדרוש, כדי להבטיח את פתיחת שנת הלימודים.

פרופ' שלמה גרוסמן: אני רוצה להודות ליושב-ראש בשם מערכת ההשכלה הגבוהה על כך שגם בתקופת הפגרה הנושא עומד על סדר היום.

פרופ' שלמה גרוסמן: מצב ההשכלה הגבוהה, כפי שתיארנו אותו בעבר, לא השתנה ודוח שוחט שהיה אמור להיות מאומץ על-ידי הממשלה, לצערנו לא אומץ.

פרופ' שלמה גרוסמן: למעשה אנחנו נמצאים במצב שכיום אין באפשרותנו, יחד האוצר, לקבוע מתווה רב-שנתי.

פרופ' שלמה גרוסמן: לכן סוכם בינינו לבין אגף התקציבים באוצר שאנחנו נעבוד על שנת גישור – תשס"ט – שתאפשר לנו לקיים את המערכת.

מיכאל מלכיאור: יש סיכום כזה?

פרופ' שלמה גרוסמן: זו תורה שבעל-פה.

פרופ' שלמה גרוסמן: מערכת ההשכלה הגבוהה חייבת מתווה רב-שנתי.

פרופ' שלמה גרוסמן: אופיה הוא כזה שהתכניות, התכנון וכל פיתוח הנושאים הוא רב-שנתי.

פרופ' שלמה גרוסמן: כל תכנית אורכת בין שלוש לשבע שנים וברור שקשה מאוד לעבוד על שנה אחת.

פרופ' שלמה גרוסמן: הוחלט שנתכנס סביב תשס"ט כשנת גישור.

פרופ' שלמה גרוסמן: אני חייב לומר שכיום קיים משא ומתן ענייני.

פרופ' שלמה גרוסמן: כלומר, זה לא משא ומתן שלא לשמו, אלא הוא משא ומתן לשמו.

מיכאל מלכיאור: לשמו של המשא ומתן או לשמו של הפתרון.

פרופ' שלמה גרוסמן: לשמו של הפתרון.

פרופ' שלמה גרוסמן: יש רצון, גם מצד האוצר וגם מצדנו, להגיע להבנה בנושא הזה.

פרופ' שלמה גרוסמן: אנחנו עדיין רחוקים, אבל כל צד מסביר את עמדותיו והמשא ומתן מתקדם.

פרופ' שלמה גרוסמן: אני מקווה – אני לא יכול להיות אופטימי לחלוטין – שבמהלך המשא ומתן, שהוא אינטנסיבי, נוכל להגיע להבנות שיאפשרו את פתיחת שנת הלימודים.

פרופ' שלמה גרוסמן: כאמור, המערכת דורשת את שיקום תשתיות המחקר, היא דורשת קליטת מדענים צעירים, מניעת בריחת מוחות, עידוד נושא המחקר וכו'.

פרופ' שלמה גרוסמן: אנחנו מנסים לקרב עמדות ואני מקווה שנצליח במשא ומתן.

מיכאל מלכיאור: בישיבה הקודמת דיברנו על 450 מיליון לשנה הקרובה לפי המתווה שמקובל גם על האוצר.

מיכאל מלכיאור: זה בעצם רבע מ-1.8 מיליארד.

ריקי ארמן: אני מבקשת לדייק.

ריקי ארמן: הסכום שעליו הוחלט בוועדת שוחט כחלק המדינה הוא 1.4 או 1.5 ולא 1.8.

ריקי ארמן: אומרים הרבה את המספר הזה 1.8 והוא לא נכון.

פרופ' שלמה גרוסמן: יש שאלות של פרשנויות בינינו לבין האוצר.

פרופ' שלמה גרוסמן: מה שחשוב הוא התוצאה הסופית, קרי מה באמת הסכום שמאפשר את קיום ההשכלה הגבוהה.

ריקי ארמן: אני מבקשת שתדייק.

ריקי ארמן: בוועדת שוחט לא נכתב הסכום 1.8 מיליארד, אלא אתה חושב שהצרכים הם 1.8.

ריקי ארמן: בכל מקרה אין לזה קשר לוועדת שוחט.

פרופ' שלמה גרוסמן: ועדת שוחט קבעה שהצרכים הם 2.5 מיליארד.

ריקי ארמן: לסכום 1.8 אין אחיזה בוועדת שוחט.

מיכאל מלכיאור: למי שלא יודע, אני מזכיר שהצרכים כוללים את מה שוועדת שוחט ומשרד האוצר חשבו שצריך להטיל על הסטודנטים, היינו עוד 650 מיליון שקלים נוספים.

מיכאל מלכיאור: בין אם זה יוטל על הסטודנטים ובין אם זה לא יוטל, כפי שאנחנו סבורים, זה לא משנה את מתווה הצורך שהוסכם עליו בוועדת שוחט.

איתמר אליצור: אני מבקש לתקן.

איתמר אליצור: הסכום שהוטל על הסטודנטים בוועדת שוחט הוא יותר ממיליארד שקלים.

איתמר אליצור: יש שם טעויות חישוב של יותר מחצי מיליארד שקלים שהם פשוט התעלמו מזה.

איתמר אליצור: הרצון של ועדת שוחט היה להטיל על הסטודנטים יותר ממיליארד שקלים.

איתמר אליצור: סך הרפורמה היא 1.8 מיליארד שלא קשורים לסטודנטים וזה מה שאנחנו מבקשים שיועבר להשכלה הגבוהה.

מיכאל מלכיאור: אנחנו מודעים לכך שיש הבדלים בין הפרשנויות.

מיכאל מלכיאור: השנה אנחנו מדברים על 450-400 מיליון שקל, בלי להתחשב בכסף שהיה אמור להיות מוטל על הסטודנטים לפי ועדת שוחט.

מיכאל מלכיאור: הסכום הזה הוא בנוסף ל-400 מיליון שקל בגין הסכם השכר.

מיכאל מלכיאור: אני מבין שבניגוד למצב שהיה לפני שבועיים, עכשיו יש משא ומתן ויש נכונות של שני הצדדים לא רק לנהל משא ומתן, אלא גם להגיע לפתרון.

מיכאל מלכיאור: אם הייתי פרשן הייתי מגדיר את זה כאופטימיות זהירה ונכונות מסוימת להגיע לפתרון שיאפשר לא רק פתיחת שנת הלימודים, אלא הפעלת שנת הלימודים.

פרופ' שלמה גרוסמן: אתה מגדיר את זה נכון.

פרופ' שלמה גרוסמן: הייתי אומר אופטימיות זהירה מאוד.

פרופ' שלמה גרוסמן: המשא ומתן הוא בהחלט משא ומתן ענייני.

מיכאל מלכיאור: המשא ומתן מתנהל ברצף?

מיכאל מלכיאור: אחת הבעיות שיש תמיד במשאים ומתנים מסוג זה הוא שיש הרגשה שיש זמן ופתאום מגיעים לפתיחת שנת הלימודים ואין שום דבר.

פרופ' שלמה גרוסמן: ישנו כבר הסכם הבנה בינינו לבין האוצר שהסכם השכר ישופה בדרך הרגילה.

מיכאל מלכיאור: יפה, אפשר להוריד נושא אחד מעל השולחן.

פרופ' שלמה גרוסמן: אנחנו מתקדמים צעד אחר צעד ועושים את המיטב.

פרופ' צבי גליל: אני אומר מספר דברים, בחלקם אני אחזור על דברים ידועים, אבל יש דברים שחייבים לחזור עליהם בכל הזדמנות.

פרופ' צבי גליל: אדוני היושב-ראש, אני רוצה להודות לך שכינסת את הוועדה בזמן הפגרה, כי הנושא חשוב וחייב להישאר על סדר היום.

פרופ' צבי גליל: המצב גרוע ומערכת ההשכלה הגבוהה נמצאת על פי תהום.

פרופ' צבי גליל: אני לא יודע אם הציבור מבין את זה, אני לא יודע אם אפילו חברי הכנסת מבינים את זה, אבל המערכת היתה על סף קריסה.

פרופ' צבי גליל: אני קצת מעודד, כי היתה איזושהי תזוזה, מתחילים לדבר עניינית, לא משלחים נגדנו את כלבי התקשורת.

פרופ' צבי גליל: יש לנו כאן מערכת לתפארת, אחת המערכות הנהדרות במדינת ישראל.

פרופ' צבי גליל: באתי לכאן לאחר 25 שנה באוניברסיטת קולומביה בארצות הברית ואני יודע יפה מאוד איך מתייחסים לאוניברסיטאות בארץ.

פרופ' צבי גליל: יש כאן אוניברסיטאות לתפארת, עם הישגים מדהימים, הישגים שאולי לא יחזרו אם נמשיך בדרכנו.

פרופ' צבי גליל: אני חוזר שוב ושוב שמה שנעשה נגד המערכת הזאת הוא פשע לאומי.

פרופ' צבי גליל: הפשע אינו נגד המערכת אלא נגד מדינת ישראל, נגד הקיום שלה כמדינה, נגד העתיד של המדינה.

פרופ' צבי גליל: המערכת צריכה להתייעל והיא תתייעל לאט-לאט.

פרופ' צבי גליל: ברגע שקיצצו יותר מ-23% מהתקציב, איבדו 900-800 אנשי סגל באוניברסיטאות, באוניברסיטת תל-אביב לבד 400 אנשי סגל.

פרופ' צבי גליל: מי שטוען שלא התייעלנו צריך לזכור שמ-1,400 אנשי סגל ירדנו ל-970 כאשר מספר התלמידים נשאר כפי שהיה ואולי אפילו יותר.

מיכאל מלכיאור: השאלה היא אם זה הביא להתייעלות או פשוט להורדת הרמה.

פרופ' צבי גליל: היתה התייעלות, אבל כשמרעיבים את הסוס בסופו של דבר קורה לו משהו.

פרופ' צבי גליל: הכיתות גדולות, אין עוזרי הוראה, הספריות לא קונות, נותנים לסטודנטים לבדוק את התרגילים של עצמם וכו'.

פרופ' צבי גליל: המערכת מורעבת.

מיכאל מלכיאור: זה גם זה שיש יותר ויותר סטודנטים והמרצים מבוגרים יותר.

מיכאל מלכיאור: אנחנו מודעים היטב למה שקורה.

פרופ' צבי גליל: המערכת על סף קריסה.

פרופ' צבי גליל: השאלה היא כמה עצמות יזרקו לנו.

פרופ' צבי גליל: גם אם ימלאו את כל מה שכתוב בדוח שוחט, כולל החלק של הסטודנטים, כנראה שזה לא יספיק.

פרופ' צבי גליל: עצם ההצמדה של שכר הלימוד לוועדת שוחט היה או נאיביות או במטרה לטרפד את המהלך.

מיכאל מלכיאור: אדוני, אתה לא צריך לשכנע אותנו, כי אנחנו מחינו בפני גוף שאתה מכיר היטב – ור"ה.

פרופ' צבי גליל: אז לא הייתי פה.

מיכאל מלכיאור: קיבלנו אז החלטות נחרצות.

מיכאל מלכיאור: זו היתה מלכודת דבש וכל ראשי האוניברסיטאות, שרת החינוך ואחרים נפלו לתוך המלכודת הזאת וכולם קנו את הבניין הזה.

מיכאל מלכיאור: זה גורם לכך שיש הצדקה לאוצר לחזור לממשלה ולומר שהיתה חבילה מסוימת שהוסכם עליה.

מיכאל מלכיאור: אתם חתמתם על החבילה ועכשיו אתם רוצים לקיים צד אחד שלה.

מיכאל מלכיאור: אם הייתי שר אוצר גם אני הייתי אומר אותו הדבר.

מיכאל מלכיאור: זו היתה טעות, אסור היה להסכים לזה כי היה ברור לגמרי שזה מה שיקרה.

מיכאל מלכיאור: פרופ' גרוסמן יכול להעיד כמה פעמים, עוד לפני הקמת הוועדה, התרענו שהכל ייפול על זה.

איתמר אליצור: גם אנחנו התרענו על כך.

מיכאל מלכיאור: נכון, הסטודנטים היו שותפים לגמרי לזה ולכן גם לא הזמינו אתכם להיות חלק מוועדת שוחט.

מיכאל מלכיאור: פרופ' גלילי, אתה מתפרץ לדלת מאוד-מאוד פתוחה, אבל אתה חייב לבוא בטענות גם לקולגות שלך.

פרופ' צבי גליל: אכן באתי בטענות והם לא אהבו את זה.

פרופ' צבי גליל: השורה התחתונה היא שבמחקר אנחנו עדיין מעולים, אבל זה לא יחזיק מעמד.

פרופ' צבי גליל: הדברים שאנחנו משיגים היום הם על בסיס שנות ה-80 וה-90.

פרופ' צבי גליל: בנושא ההוראה - אני לא רוצה להצביע על האוצר או אחרים, כי זה לא רק האוצר, זה גם הממשלה כולה וגם הכנסת - - -

מיכאל מלכיאור: בהחלט לא.

מיכאל מלכיאור: לכנסת היתה עמדה שונה מאוד בעניין.

מיכאל מלכיאור: אנחנו עדיין לא גוף ביצועי.

מיכאל מלכיאור: אמרנו את עמדתנו, שחצתה את כל הגבולות בכנסת, והיינו גם מוכנים לחקיקה נגד ההחלטה הזאת.

מיכאל מלכיאור: אפשר להאשים את הכנסת בהרבה דברים, אבל לא בהקשר הזה.

פרופ' צבי גליל: בנושא ההוראה המערכת מכריחה אותנו לעשות מלאכת רמייה.

פרופ' צבי גליל: כתוצאה מן המצב אנחנו לא עושים ג'וב אפילו סביר.

פרופ' צבי גליל: אני מודה שיש איזושהי תזוזה ואני מקווה שבכל זאת אנשים פה יתפקחו ויאפשרו לנו לקחת את המערכת הזאת קדימה.

מיכאל מלכיאור: אני לא יודע אם אחרי הפגרה הכנסת תמשיך, אבל אם הכנסת תמשיך ועדיין לא יהיה פתרון, אנחנו נשלים את החקיקה שיש על שולחן הוועדה.

פרופ' צבי גליל: אני מייחס את התזוזה שהיתה גם לפעילות שלך ושל עמיתיך וגם לקבוצת חברי הכנסת שהציעו את הצעת החוק.

פרופ' צבי גליל: לפני כן זה היה דו-שיח של אילמים וחירשים.

מיכאל מלכיאור: אנחנו בהחלט מודעים לעומק המשבר וגם ברור שמה שוועדת שוחט נותנת הוא רק כדי להחזיר איכשהו את מה שנלקח, אבל צריך עוד הרבה מאוד דברים כדי לשים את האוניברסיטאות במקום שראוי להן.

מיכאל מלכיאור: זה לא בשביל האוניברסיטאות, אלא בשביל הכלכלה, בשביל החברה, בשביל כל דבר ראוי בחברה שלנו.

ריקי ארמן: הדברים שתוארו כאן מדויקים.

ריקי ארמן: מתקיים משא ומתן בין האוצר לות"ת.

ריקי ארמן: לדעתנו הפערים צומצמו באופן משמעותי.

ריקי ארמן: אנחנו מקווים שבשבוע שבועיים הקרובים אנחנו כבר נגיע לסיכום.

אבי גור: בשנה האחרונה ההורים החליטו לשנות כיוון ולהצטרף לסטודנטים.

אבי גור: בעקבות הדיון שהיה כאן הבוקר בנושא של צו ההרחבה וגם בהמשך להחלטות שלנו, אנחנו רוצים להתוות כיוון – כפי שפרופ' צבי גליל התווה – שמערכת החינוך תכלול את ההשכלה הגבוהה ושחוק חינוך חובה חינם יהיה בשלב ראשון על השנה הראשונה בלימודים האקדמאיים ובשלבים הבאים גם יותר מזה.

אבי גור: אם אנחנו מדברים על מבט ארוך וההישגים היום הם בגלל ההשקעות בשנות ה-80, אז גם אנחנו מדברים היום על הדברים האלה.

אבי גור: באשר לניהול של ור"ה ושל פרופ' גרוסמן מות"ת – אולי אפשר לקחת את המודל הזה של ההשכלה הגבוהה וליישמו בחינוך העל-יסודי.

אבי גור: אם החינוך העל-יסודי יהיה עצמאי, יהיו לנו הישגים כמו בהשכלה הגבוהה.

אלכס מילר: בהצעת ה"מחליטים" שהונחה על שולחן הממשלה יש תוספת למערכת ההשכלה הגבוהה?

ריקי ארמן: ב"מחליטים" מצויים שינויים מבניים ולא מדובר שם על תוספות תקציב.

אלכס מילר: יש איזושהי התייחסות לנושא שכר הלימוד?

מיכאל מלכיאור: השאלה היא לגבי התקציב ולא לגבי חוק ההסדרים.

מיכאל מלכיאור: מה תקציב האוניברסיטאות לשנת 2009?

ריקי ארמן: המשא ומתן שלנו עם ות"ת חייב להסתיים בשבועות הקרובים, עד לאישור התקציב ב-24 באוגוסט.

ריקי ארמן: התאריך הזה ידוע לנו וידוע גם לות"ת.

ריקי ארמן: כרגע אין סיכום, אבל זה חייב להסתיים עד ה-24 באוגוסט ואז זה צריך לבוא לידי ביטוי בתקציב.

ריקי ארמן: בינתיים זה סעיף ריק.

אלכס מילר: לפי מה בנוי התקציב, על-פי השנה הקודמת?

ריקי ארמן: סעיף 21 חי וקיים.

אלכס מילר: יש לפחות גידול טבעי?

אלכס מילר: בשנים האחרונות הגדלתם את התקציב בגין גידול טבעי של המוסדות.

אלכס מילר: אם במשא ומתן לא תגיעו לאיזשהו הסדר, האם עדיין יהיה גידול או שיש מדיניות של קיצוץ?

אלכס מילר: מה המדיניות של האוצר אם לא יהיה איזשהו הסדר?

ריקי ארמן: אם בסופו של דבר לא יהיה סיכום בינינו לבין ות"ת, התקציב שעליו סוכם לשנת תשס"ח במסגרת תכנית החומש הקודמת יהיה התקציב לבסיס שאיתו נמשיך.

ריקי ארמן: אני מקווה שכן נגיע לסיכום ותהיינה תוספות.

אלכס מילר: אתם מתכננים איזשהו שינוי בשכר הלימוד?

ריקי ארמן: אני צריכה לבדוק את זה.

אלכס מילר: לפי מה שראיתי, לא מימנתם את תוספת היוקר וזה נופל על הסטודנטים.

ריקי ארמן: זה לא דבר חדש.

ריקי ארמן: יש החלטת ממשלה על הקפאה נומינלית ובמסגרת ההחלטה להקפאה נומינלית גם על נושא שכר הלימוד לא חל שיפוי.

איתמר אליצור: זה לא היה בעבר, זו השנה הראשונה שזה קורה.

ריקי ארמן: אני יודעת שזה מצוי לאורך שנים.

ריקי ארמן: אני אשמח אם ות"ת יתייחס לזה כי הם יודעים על ההחלטה להקפאה נומינלית בשנים האחרונות.

איתמר אליצור: אם אני זוכר טוב, העברתם מכתב בו טענתם שהעברתם את הכסף.

אלכס מילר: מה יהיה אחוז ההפחתה של שכר הלימוד?

אלכס מילר: בזמנו דובר על כך ש-6% היו בהסכמים קואליציוניים ואתם לא מחויבים לזה.

ריקי ארמן: אני צריכה לבדוק את זה משפטית.

ריקי ארמן: צריך לראות מה החלטת הממשלה האחרונה שמתייחסת לשכר הלימוד.

איתמר אליצור: היום, כשאתם מציגים את זה, זה על-פי 20% או 26%?

ריקי ארמן: אני אבדוק את הנושא של שיפוי שכר לימוד.

אלכס מילר: אני מבקש שתבדקי את זה עוד במהלך הישיבה, כי זה אחד מהדברים שאנחנו יכולים להשפיע עליו.

אלכס מילר: אנחנו מעלים כל הזמן את הנושא של ועדת שוחט, אנחנו דנים בזה, אבל כולנו יודעים שכנראה שזה לא יקרה.

אלכס מילר: אני לא מאמין שממשלת ישראל תצביע על הדוח הזה.

אלכס מילר: כולנו יודעים מה הצורך של המערכת, אין כאן שאיפה להתפתח ולגדול, אלא צורך לשרוד.

אלכס מילר: אם רוצים להתפתח ולגדול צריך להוסיף ולהכפיל את התקציבים.

אלכס מילר: לדעתי הוועדה צריכה לקרוא לממשלת ישראל להחליט מה סדרי העדיפויות שלה.

אלכס מילר: אם סדרי העדיפויות שלה זה להשקיע במערכת ההשכלה הגבוהה, המנגנון של התקציבים צריך להיות בנוי על-פי זה ולתת לאנשים שהם חלק מהמערכת הזאת לבנות את זה בצורה מסודרת, ללא הכנסה של היבטים פוליטיים, כמו הנושא של שכר הלימוד ופתיחת מוסדות כאלה ואחרים.

אלכס מילר: הנושא של המוסדות הפרטיים ושל המורים לא נדון בוועדת שוחט, אבל הם עקרוניים מאוד למערכת.

אלכס מילר: אם אנחנו רוצים לשמור על מערכת ציבורית טובה, צריך לקבל החלטות בהתאם.

אלכס מילר: אני חושב שצריך להגיע למצב שהמוסדות יקבלו את התקציבים המתאימים כדי שיוכלו להתקיים ולהמשיך לגדול.

אלכס מילר: זה לא צריך להיות כרוך בהצבעת ממשלה על הדוח השלם.

אלכס מילר: אם יחייבו את זה, אני לא מאמין שיהיה איזשהו תקציב לכך.

אלכס מילר: אני סבור שבמקום משא ומתן על שנת גישור היה צריך לקיים משא ומתן על החומש הקרוב.

איתמר אליצור: אני רוצה לספר שלא מתקיים משא ומתן בין הסטודנטים לבין שום גוף ממשלתי ובינתיים יש ניסיונות להעלאת שכר הלימוד, באמצעות חוק ההסדרים, גם בנושא של ה-6% האלה וגם בנושא של שכר לימוד דיפרנציאלי.

איתמר אליצור: הסטודנטים לא יאפשרו העלאת שכר לימוד חד-צדדית.

איתמר אליצור: אני שמח שמתקיים משא ומתן בין ות"ת לבין האוצר, אבל שוב אתם משאירים אותנו בחוץ.

איתמר אליצור: זו הטעות הראשונה שהיתה לכם בוועדת שוחט ואם תמשיכו להתנהל בצורה הזאת, זה לא יהיה לטובה.

פרופ' צבי גליל: ור"ה הזמינה את בועז לדבר איתו ביום שישי.

איתמר אליצור: אבל זה כבר לפני סגירה.

מיכאל מלכיאור: אני חושב שזה סימן טוב שאתם לא בעניין, כי לפי ההסכם אסור לגעת בשכר הלימוד בלי משא ומתן עם הסטודנטים.

מיכאל מלכיאור: ברור שאם רוצים משא ומתן אתכם זה יהיה כדי להעלות את שכר הלימוד, אפילו בצורה משמעותית.

מיכאל מלכיאור: אני חושב שעצם ההחלטה לא להכניס אתכם למשא ומתן במקרה הזה אומרת שמקבלים כאכסיומה שלא נוגעים בשכר הלימוד.

מיכאל מלכיאור: זה גם מה ששרת החינוך הציעה לממשלה.

איתמר אליצור: בפעם האחרונה שהם ישבו ביחד זה הביא לנו את דוח שוחט, שזה העלאת שכר הלימוד ב-70%.

אלכס מילר: אבל למדו כבר את הלקח.

מיכאל מלכיאור: אתה צודק לגמרי, אבל במקרה הנוכחי נושא שכר הלימוד לא על השולחן, וטוב שכך.

איתמר אליצור: אני מצטרף לדבריו של נשיא אוניברסיטת תל-אביב באשר לירידה ברמת ההוראה, ספריות וכו'.

איתמר אליצור: לפיכך בהסכם שנחתם עם הממשלה הכנסנו סעיף שמדבר על ועדה שיהיה לה תקציב והסטודנטים יהיו חלק מההחלטה לאן מופנים הכספים.

איתמר אליצור: המטרה שלנו היתה שאכן יוזרמו כספים לנושאים הללו.

איתמר אליצור: גם על כך אין עדיין דין ודברים.

איתמר אליצור: כרגע אנחנו יושבים ומדברים ומכינים את פתיחת שנת הלימודים.

איתמר אליצור: אנחנו רוצים לפתוח את השנה ומקווים מאוד שממשלת ישראל תזרים את התקציבים חזרה להשכלה הגבוהה בלי להתעסק בנושא של שכר הלימוד.

איתמר אליצור: בכל מקרה, אנחנו מתכוננים לכל צרה שלא תבוא.

מיכאל מלכיאור: חשוב לצרף את הסטודנטים לכל הדיונים, לא רק בנושא שכר לימוד.

ריקי ארמן: החלטת הממשלה האחרונה שמדברת על שיפוי שכר לימוד עומדת על 20%.

ריקי ארמן: כפי שאמר חבר הכנסת מילר, ה-6% היו חד-פעמיים ועל כן השיפוי לשנה הבאה עומד על 20%.

אלכס מילר: כלומר, שכר הלימוד השנה יעלה ב-6%.

ריקי ארמן: השיפוי יורד מ-26% ל-20%.

אלכס מילר: טוב שאנחנו עולים על זה עכשיו ולא בעוד חודשיים-שלושה.

ריקי ארמן: השיפוי בגין וינוגרד יורד ב-6%.

אבי גור: מה זה אומר?

איתמר אליצור: העלאה של 1,000 שקלים.

אלכס מילר: איך זה מסתדר עם הצהרת שרת החינוך על כך ששכר הלימוד לא יעלה, לפחות עד שתהיה החלטת ממשלה?

ריקי ארמן: אני לא אחראית להצהרות שרת החינוך.

איתמר אליצור: מה עם חתימת ממשלת ישראל על ההסכם ששכר הלימוד לא יעלה?

איתמר אליצור: ראש הממשלה חתום על ההסכם הזה.

ריקי ארמן: לדעתי ההסכם הזה היה תקף לתשס"ח.

מיכאל מלכיאור: החתימה שהיתה בעקבות שביתת הסטודנטים היתה על כך שכל החלטה על העלאת שכר הלימוד תידון תחילה עם הסטודנטים.

מיכאל מלכיאור: הייתי מעורב מאוד במשא ומתן הזה ובכל הבדלי הניסוח של ההסכם הזה.

מיכאל מלכיאור: ההחלטה לא התייחסה רק לשנת הלימודים תשס"ח.

פרופ' צבי גליל: אני חושב שיש קצת בלבול, כי השיפוי של 20% או 26% אינם שייכים לדוח שוחט.

איתמר אליצור: בהסכם בינינו לבין הממשלה אין אפילו מילה אחת על דוח שוחט.

פרופ' צבי גליל: כל שנה הוספו ה-6%, כך שאם השנה לא יעשו כלום, זה יעמוד על 20%.

מיכאל מלכיאור: לדעתי הדברים בהקשר הזה אינם ברורים.

רונית תירוש: הבסיס הוא 20%?

ריקי ארמן: כן.

ריקי ארמן: ה-6% הוספו כל שנה בהחלטה.

ריקי ארמן: אם לא תהיה החלטה אחרת, זה חוזר ל-20%.

אלכס מילר: ההסכמים הקואליציוניים על 6% נוספים היו עוד הרבה לפני הכנסת השבע-עשרה.

אלכס מילר: במשך שלוש שנים כיבדתם את ההחלטות שנעשו עם המפלגות, אז איך קורה שאחרי שלוש שנים לא מכבדים פתאום את מה שהוסכם?

אלכס מילר: על סמך מה מתקבלת החלטה?

ריקי ארמן: עד היום היו החלטות ממשלה בנושא.

אלכס מילר: מתי התקבלה החלטת ממשלה לגבי ה-6% הללו?

ריקי ארמן: כל שנה מחדש החליטו באופן חד-פעמי לתת עוד 6%.

פרופ' שלמה גרוסמן: הממשלה עדיין לא דנה בזה לגבי תשס"ט.

מיכאל מלכיאור: ברור לגמרי שהממשלה צריכה לקבל החלטה בנושא שכר הלימוד.

מיכאל מלכיאור: לדעתי ההחלטה צריכה להיות בדיוק כפי שהיה בשנתיים-שלוש האחרונות.

מיכאל מלכיאור: ברור שאסור להוריד את השיפוי של ה-6%.

מיכאל מלכיאור: אם זה לא ייעשה, אנחנו נדע איך לפעול ואני בטוח שגם הסטודנטים ידעו לפעול.

מיכאל מלכיאור: אני מבקש לסכם.

מיכאל מלכיאור: אנחנו מברכים על המשא ומתן הענייני-הרציני.

מיכאל מלכיאור: אני מניח שבימים הקרובים נדע אם אפשר להיות אופטימיים או לא.

מיכאל מלכיאור: אנחנו מברכים על ההתקדמות שהושגה, לפחות בעניין השכר.

מיכאל מלכיאור: אני מקווה ש-450 מיליון השקלים יועברו לאוניברסיטאות.

מיכאל מלכיאור: ברור שזה לא הדיון האסטרטגי הגדול, אלא זה מה שצריך להפעלת שנת הלימודים.

מיכאל מלכיאור: אנחנו נמשיך לעקוב אחר הנושא ולשמוע דיווחים מות"ת וממשרד האוצר.

מיכאל מלכיאור: אני חושב שברור למשרד האוצר שאם לא יהיה הסכם אנחנו נעביר את החוק.

מיכאל מלכיאור: אני מעדיף לא להעביר את החוק, אלא שהדברים ייעשו בהידברות.

מיכאל מלכיאור: כשיש רצון טוב של שני הצדדים זה מפתיע עד כמה אפשר להגיע לפתרונות.

מיכאל מלכיאור: אני מודה לכולם, הישיבה נעולה.